SKUPNO POROČILO EVROPSKEMU PARLAMENTU IN SVETU

Posebno upravno območje Macao: letno poročilo za leto 2018

Povzetek

Evropska unija in njene države članice od izročitve Macaa Ljudski republiki Kitajski leta 1999 pozorno spremljajo politični in gospodarski razvoj na Posebnem upravnem območju (v nadaljnjem besedilu: PUO Macao) v skladu z načelom „ena država, dva sistema“. Evropska unija upošteva politiko „ena Kitajska“ ter podpira načelo „ena država, dva sistema“ in njegovo izvajanje.

To letno poročilo o napredku Macaa je izdano v skladu z zavezo Evropskemu parlamentu iz leta 1997.

Načelo „ena država, dva sistema“ se je leta 2018 še naprej izvajalo v korist PUO Macao, Kitajske kot celote in mednarodne skupnosti.

Spoštujejo se pravna država in neodvisnost sodstva, kot je bilo ugotovljeno v primeru sodnih postopkov zoper zakonodajalca opozicije Suluja Souja. Pravice in temeljne svoboščine se na splošno spoštujejo.

Čeprav so državljanske svoboščine zaščitene s temeljnim zakonom Macaa, je politična opozicija šibka, civilna družba pa ni zelo glasna. Temeljni zakon in drugi zakonodajni akti ne dopuščajo uvedbe splošnih neposrednih volitev. Kljub temu EU spodbuja organe Macaa, naj zagotovijo večje sodelovanje javnosti na volitvah glavnega upravitelja in zakonodajne skupščine PUO. Tako bi se povečala njuna legitimnost in podpora javnosti ter okrepilo javno upravljanje.

Macao je leta 2018 prejel dve priporočili v okviru splošnega rednega pregleda Kitajske, ki je potekal novembra v Ženevi glede zaščite delavcev migrantov in diskriminacije proti osebam LGBTI. Trgovina z ljudmi je še vedno zaskrbljujoča.

Leta 2018 so organi Macaa sprejeli ali napovedali več pobud za krepitev nacionalne varnosti, tako da je politika PUO postala bolj usklajena s stališči celine. Zakonodajna skupščina je sprejela predlog spremembe, s katerim se tujim sodnikom prepreči soditi v zadevah nacionalne varnosti. Sprejet je bil zakon o nacionalni himni in napovedan načrt za spremembo zakona o nacionalni varnostni.

Macajski mediji so kljub pomislekom glede povečanja samocenzure še naprej izražali zelo različna stališča.

Gospodarstvo Macaa je bilo v letu 2018 uspešno, saj je izkazalo močno rast v sektorjih igralništva in turizma, zelo nizko stopnjo brezposelnosti in trden fiskalni položaj. Vendar cilj vlade, da diverzificira gospodarstvo, še zdaleč ni bil dosežen. Le 6,8 % prihodkov macajskih igralnic je nastalo iz virov, ki niso povezani z igralništvom.

Oktobra 2018 je bil inavguriran in odprt za javnost most Hongkong–Zhuhai–Macao. Ta veliki infrastrukturni projekt, dolg 42 km (55 km, če so vključene tudi dostopne ceste), povezuje celinsko mesto Zhuhai s Hongkongom in Macaom. Most zagotavlja boljše povezave med mesti širšega zalivskega območja, prispeval bo k večji povezanosti s celino ter predstavlja nove priložnosti in izzive.

Trgovinski odnosi in raven sodelovanja med EU in Macaom so še vedno dobri.

Politični razvoj

Maja 2018 je bil prodemokratični opozicijski zakonodajalec Sulu Sou obsojen zaradi nezakonitega zborovanja, ker je sodeloval v demonstracijah leta 2016. Od decembra 2017 je suspendiran kot član zakonodajne skupščine. Tožilstvo je zahtevalo zaporno kazen za Suluja Souja in njegovega somišljenika nekonformističnega aktivista Scotta Chianga zaradi visoke stopnje nepokorščine, vendar je sodišče odločilo, da zapora kazen ni utemeljena, saj so bili protesti nenasilni in kratkotrajni. Če bi bil Sulu Sou obsojen na več kot 30 dni zapora, bi bil izločen iz zakonodajne skupščine, kar bi dodatno oslabilo že tako šibko opozicijo. Po sklepu sodišča je Sulu Sou lahko ponovno prevzel svoje naloge zakonodajalca. Obtožbe javnega tožilstva so bile deležne kritike, ker naj bi bile politično motivirane, vendar sklep sodišča poudarja neodvisnost sodstva.

Marca je vlada napovedala, da bo spremenila zakon o nacionalni varnosti, da bi tako „stopila v korak s sodobno družbo“. Zakonodaja, ki bi jo bilo treba nujno spremeniti, je zadevala postopke za zbiranje dokazov v kazenskih preiskavah in posebna pravila za prisilne ukrepe pri zbiranju dokazov.

Zakonodajna skupščina je 3. julija sprejela spremembo , ki preprečuje tujim sodnikom, da bi sodili v zadevah nacionalne varnosti. Opredelitev nacionalne varnosti je široka in se tako lahko uporablja za izključitev tujih sodnikov v številnih zadevah. Državni organi so navedli, da je sprememba nujna za zaščito temeljnih interesov države. Ta sklep je bil pomemben korak nazaj v sedanjem mešanem pravnem sistemu, ki Macau omogoča, da izkoristi strokovno znanje tujih sodnikov. Po uradnih podatkih ima 10 od 49 sodnikov v Macau tuje državljanstvo, večinoma portugalsko.